Budyšin (SN/MWj). Turistiska branša so po dospołnym zlemjenju w měrcu a aprylu poněčim zaso wočerstwja. Tole pytnu tež w Budyšinje. Štož je tele słónčne dny mjez Bohatej hasu a Hrodom wočiwidne, bě so hižo w meji započało pokazować. To wobkrućeja nětko ličby statistiskeho krajneho zarjada w Kamjencu.
Mjeztym zo běchu ličby přenocowanjow w sprjewinym měsće w aprylu na jědnaće procentow porno lětu 2019 spadnyli, docpěchu wone w meji hižo 42 procentow porno meji 2019, rěka w nowinskim zdźělenju měšćanskeho zarjadnistwa. Byrnjež před měsacomaj hišće krućiše koronowe postajenja płaćili a žane dowolowe skupiny do Hornjeje Łužicy přijěć njesměli, zličichu w Budyšinje přiwšěm 7 445 přenocowanjow. Tohodla zhladuja w radnicy optimistisce na lěćne měsacy, w kotrychž je sprjewine město mjez dowolnikami tradicionalnje wosebje woblubowane. Pozitiwny trend je tež za cyłu Saksku spóznajomny. Mjeztym zo docpěchu w aprylu jenož 15 procentow přenocowanjow minjeneho lěta, rozrosće ličba w meji na 32 procentow.
hrv_Latn szl_Latn